ສະຫະລັດ ວ່າ ປາກິສຖານ ຮາວີ ນັກການທູດຂອງຕົນ 
ລາຍງານພາຍໃນ ຂອງກະຊວງຕ່າງປະເທດ ສຫລ ເວົ້າວ່າ ພວກນັກການທູດອາເມຣິກັນ ໄດ້ຖືກຮາວີລົບກວນໜັກຂຶ້ນ ໃນປາກິສຖານ. 
ລາຍງານພາຍໃນຂອງກະຊວງການຕ່າງປະເທດສະຫະລັດແຈ້ງວ່າ ພວກນັກການທູດຂອງ ສະຫະລັດໃນປາກິສຖານພວມປະເຊີນກັບການຮາວີລົບກວນ ໂດຍເຈດຕະນາ ຈົງໃຈ ແລະ ເປັນລະບົບ ດ້ວຍນໍ້າມືຂອງລັດຖະບານປາກິສຖານ ຫຼັງຈາກໄດ້ມີການສັງຫານນາຍ Osa- ma bin-Laden ໃນປີກາຍນີ້ ລາຍງານສະບັບນີ້ພົບວ່າ ອົງການຕ່າງໆຂອງສະຫະລັດ ໃນປາກິສຖານ ໄດ້ຖືກຂັດຂວາງ ໜັກຜິດປົກກະຕິເຖິງລະດັບເຂັ້ມຂຸ້ນໃໝ່ນັບຕັ້ງແຕ່ໜ່ວຍກ້າຕາຍຂອງກອງທັບເຮືອສະຫະ ລັດ ໄດ້ບຸກເຂົ້າໄປສັງຫານ ນາຍ bin-Laden ທີ່ເຮືອນຂອງລາວ ໃນເມືອງ Abbottabad ໃນເດືອນພຶດສະພາປີກາຍນີ້ ລາຍງານແຈ້ງວ່າ ບັນຫາຕ່າງໆທີພວກນັກການທູດສະຫະ ລັດປະເຊີນນັ້ນ ແມ່ນຮວມທັງ ການຊັກຊ້າ ໃນການອອກວີຊ່າ ການຂັດຂວາງໃນການສົ່ງ ເຄື່ອງໄປໃຫ້ ທັງສຳຫຼັບໂຄງການໃຫ້ການຊ່ອຍເຫຼືອແລະໂຄງການກໍ່ສ້າງຕ່າງໆ ຕະຫຼອດ ທັງການສອດສ່ອງກວດກາ ແລະການແຊກແຊງເຂົ້າໃນປະຕິບັດງານ ຂອງພວກເຈົ້າໜ້າທີ່ ແລະພວກສັນຍາຈ້າງຂອງທາງສະຖານທູດ ແຕ່ຫຼາຍໆພາກສ່ວນທີ່ໃຫ້ລາຍລະອຽດຢ່າງຍືດຍາວ ກ່ຽວກັບການຮາວີລົບກວນໄດ້ຖືກ ຂີດຂ້າອອກ ພ້ອມກັບຄຳສະເໜີແນະຫຼາຍໆຢ່າງ ເພື່ອແກ້ໄຂສະຖານະການໃຫ້ດີຂຶ້ນ ການພົບເຫັນເຫຼົ່ານີ້ແມ່ນຮວມຢູ່ໃນລາຍງານຂອງຄະນະກວດກາທົ່ວໄປຂອງກະຊວງການ ຕ່າງປະເທດສະຫະລັດກ່ຽວກັບການປະຕິບັດງານຂອງສະຖານທູດທີ່ນະຄອນຫຼວງອິສລາ ມາບັດ ລາຍງານຂອງຄະນະກວດດັ່ງກ່າວໄດ້ຊົມເຊີຍສະຖານທູດສະຫະລັດທີ່ມີຄວາມສຳ ພັນແບບສະລັບຊັບຊ້ອນ ໃນການເປັນພາຄີ ແບບອ່ອນນອກແຂງໃນທີ່ມີການປ່ຽນແປງ ໄປມາລະຫວ່າງການເປັນພັນທະມິດແລະເປັນປໍລະປັກ ຄວາມສຳພັນລະຫວ່າງວໍຊິງຕັນ ແລະອິສລາມາບັດ ໄດ້ຊຸດໂຊມລົງຍ້ອນເຫດຮ້າຍຫຼາຍໆ ຢ່າງຮວມທັງການຍິງຊາວປາກິສຖານ 2 ຄົນໂດຍຄົນງານສະຫະລັດ ໃນເດືອນມັງກອນປີ ກາຍ ການໂຈມຕີສະຖານທູດສະຫະລັດ ທີ່ນະຄອນຫຼວງກາບູລ ໃນເດືອນກັນຍາ ປີກາຍ ໂດຍພວກຫົວຮຸນແຮງຈັດທີ່ເຊື່ອກັນວ່າມີຄວາມສຳພັນກັບໜ່ວຍສືບລັບປາກິສຖານບວກ ໃສ່ກັບການບຸກສັງຫານນາຍ bin-Laden